Správa Komisie Európskemu parmalentu a Rade o vykonávaní nariadenia Európskeho parlamentu a Rady (ES) č. 450/2003 /* KOM/2004/0833 v konečnom znení */





Brusel, 27.12.2004 KOM(2004)833 v konečnom znení SPRÁVA KOMISIE EURÓPSKEMU PARMALENTU A RADE o vykonávaní nariadenia Európskeho parlamentu a Rady (ES) č. 450/2003 1. Úvod Vo všeobecnosti sa náklady práce v eurozóne považujú za jeden z hlavných potenciálnych zdrojov inflácie. Komisia preto považuje včasnosť indexu nákladov práce za mimoriadne dôležitú pre Európsku centrálnu banku pri sledovaní inflácie a pre sociálnych partnerov pri vyjednávaní zmlúv o mzdách. Nariadenie Európskeho parlamentu a Rady (ES) č. 450/2003 z 27. februára 2003 o indexe nákladov práce ustanovuje spoločný rámec na tvorbu, prenos a zhodnotenie porovnateľných indexov nákladov práce v Spoločenstve (Ú. v. EÚ L 69, 13.3.2003, s. 1). Po schválení tohto nariadenia začali členské štáty s vykonávaním jeho požiadaviek. Väčšina členských štátov pokračovala v zostavovaní časových radov predbežných indexov, (ktoré už niekoľko rokov zverejňoval Eurostat) s cieľom vytvoriť konečné indexy, zatiaľ čo ostatné krajiny začali zvažovať možnosti alternatívnych prístupov. V prípade niektorých krajín to bolo po prvýkrát, čo museli vypracovať index nákladov práce. Článok 13 tohto nariadenia ustanovuje, že sa bude každé dva roky predkladať správa o vykonávaní tohto nariadenia. Podľa poslednej vety článku 13 tohto nariadenia sa prvá správa vzťahuje iba na tie činnosti, ktoré vykonali členské štáty s cieľom pripraviť uplatňovanie tohto nariadenia. 2. Prechodné obdobia V nasledujúcej tabuľke sú uvedené členské štáty, ktoré majú prechodné obdobie na zostavenie časových radov indexov nákladov práce od roku 1996 do súčasnosti, stanovené do júna 2005. Prechodné obdobia sa vzťahujú buď na niektoré charakteristiky, alebo na úplné uplatňovanie indexu. Členský štát | Prechodné obdobie sa vzťahuje na | Belgicko | - 70-dňová lehota na odovzdanie - Náklady práce na odpracovanú hodinu | Nemecko | NACE sekcie H, I a K | Grécko | Všetky ustanovenia | Španielsko | 70 – dňová lehota na odovzdanie | Francúzsko | Všetky ustanovenia | Írsko | Všetky ustanovenia | Taliansko | - Sociálne príspevky platené zamestnávateľom, plus dane odvádzané zamestnávateľom, mínus prijaté subvencie - Vylúčenie daní a subvencií (D4 a D5) | Luxembursko | Všetky ustanovenia | Holandsko | - Spätné údaje za obdobie rokov 1996 - 2002 - Sociálne príspevky platené zamestnávateľom, plus dane odvádzané zamestnávateľom, mínus prijaté subvencie - Vylúčenie daní a subvencií (D4 a D5) | Rakúsko | NACE sekcie G, H, I, J a K | Fínsko | Všetky ustanovenia | Švédsko | Všetky ustanovenia | Spojené kráľovstvo | - Začlenenie Severného Írska - Začlenenie jednotiek, ktoré majú menej ako 20 zamestnancov - Očistené od vplyvu počtu pracovných dní | 3. Opatrenia vykonané členskými štátmi do októbra 2004 Krajiny, ktoré prijali všetky potrebné opatrenia na dosiahnutie úplného súladu s týmto nariadením, sú tieto: Česká republika, Dánsko, Litva, Maďarsko, Portugalsko a Slovenská republika. Ďalšia skupina členských štátov vykonáva toto nariadenie v plnom rozsahu okrem tých bodov, ktoré sú predmetom prechodného obdobia. Do tejto skupiny patria Nemecko, Španielsko, Holandsko a Rakúsko. V prípade ostatných krajín je situácia takáto: Belgicko Predbežný index s čiastočným pokrytím bol pripravený na základe existujúcich zdrojov údajov. Tieto časové rady sú k dispozícii za obdobie 1996 – 2002. Estónsko Index nákladov práce bol čiastočne zavedený. Definície, koncepty a rozsah pokrytia sú v súlade s týmto nariadením. Chýbajú spätné údaje za obdobie od 1996 do 2002, ako aj časové rady očistené od vplyvu počtu pracovných dní a sezónne očistené časové rady. Grécko Prechodné obdobie na úplné uplatnenie indexu je stanovené do júna 2005. Predbežný index je vo fáze zhotovovania. Výsledkom zostavovania, ktoré je založené na štvrťročnom zisťovaní pracovnej sily a niekoľkoročnom zisťovaní nákladov práce, je predbežný index, ktorý je fáze overovania z hľadiska použitej metodiky a vierohodnosti. Francúzsko Prechodné obdobie na úplné uplatnenie indexu je stanovené do júna 2005. Predbežný index, ktorý je čiastočne v súlade s týmto nariadením, je k dispozícii od roku 1996. V rokoch 2003 a 2004 sa vykonávali metodologické štúdie a simulácie na testovanie zostavenia konečného indexu. Írsko Prechodné obdobie na úplné uplatnenie indexu je stanovené do júna 2005. Predbežný index s čiastočným pokrytím bol pripravený na základe existujúcich zdrojov údajov. Tieto časové rady sú k dispozícii za obdobie 1996 – 2002. Taliansko Index nákladov práce bol zavedený čiastočne. Menovateľ indexu, t.j odpracované hodiny, je nateraz celkový počet zamestnancov vyjadrený ako ekvivalent zamestnancov na plný úväzok. Neuplatňuje sa zatiaľ 70-dňová lehota a nie sú k dispozícii časové rady očistené od vplyvu počtu pracovných hodín a sezónne očistené časové rady. Cyprus Predbežný index je vo fáze zhotovovania. V rokoch 2002-2003 sa uskutočnilo skúšobné zisťovanie s cieľom zhromaždiť štvrťročné údaje priamo od firiem. Keďže výsledky neboli uspokojivé zo všetkých hľadísk, v súčasnosti sa vedie celý rad štúdií zameraných na skúmanie existujúcich zdrojov údajov. Lotyšsko Index nákladov práce bol zavedený čiastočne. Definície, pojmy a rozsah pokrytia sú v súlade s nariadením. Chýbajú iba spätné údaje za rok 1996. Luxembursko Prechodné obdobie na úplné uplatnenie indexu je stanovené do júna 2005. Predbežný index, ktorý je čiastočne v súlade s pojmami tohto nariadenia, je k dispozícii od roku 1996. V rokoch 2003 a 2004 sa vykonávali metodologické štúdie a simulácie na testovanie zostavenia konečného indexu. Malta Predbežný index je vo fáze zhotovovania. Vykonáva sa celý rad štúdií zameraných skúmanie existujúcich zdrojov údajov. Poľsko Predbežný index, ktorý je čiastočne v súlade s pojmami tohto nariadenia, je k dispozícii od roku 1996. Časové rady indexov nie sú rozdelené podľa hospodárskych činností ani podľa pracovných dní, tak ako sa to požaduje, a nie sú k dispozícii ani sezónne očistené časové rady. Slovinsko Index nákladov práce bol zavedený čiastočne. Definície, koncepty a rozsah pokrytia sú v súlade s týmto nariadením. Nie sú k dispozícii časové rady očistené od vplyvu počtu pracovných dní a sezónne očistené časové rady. Fínsko Prechodné obdobie na úplné uplatnenie indexu je stanovené do júna 2005. Predbežný index, ktorý je čiastočne v súlade s pojmami nariadenia, je k dispozícii od roku 1996. V rokoch 2003 a 2004 sa vykonávali metodologické štúdie a simulácie na testovanie zostavenia konečného indexu. Švédsko Prechodné obdobie na úplné uplatnenie indexu je stanovené do júna 2005. Predbežný index, ktorý je čiastočne v súlade s pojmami tohto nariadenia, je k dispozícii od roku 1996. V rokoch 2003 a 2004 sa vykonávali metodologické štúdie a simulácie na testovanie zostavenia konečného indexu. Spojené kráľovstvo Predbežný index, ktorý je čiastočne v súlade s pojmami tohto nariadenia, je k dispozícii od roku 1996. Časové rady indexov nie sú rozdelené podľa požadovaných hospodárskych činností alebo podľa pracovných dní a nie sú k dispozícii ani sezónne očistené časové rady. Všetky členské štáty boli vyzvané, aby predložili podrobnejšiu správu o svojich vykonávacích činnostiach. Dostupné informácie sú uvedené v prílohe k tejto správe. 4. Sprievodné činnosti Európskej komisie (Eurostat) Od nadobudnutia účinnosti nariadenia (ES) 450/2003, Eurostat poskytol krajinám ďalšie pokyny týkajúce sa základnej metodológie a prenosu údajov. Komisia prijala v júli 2003 vykonávacie nariadenie (ES 1216/2003, Ú. v. EÚ L 169, 8.7.2003, s. 37), ktoré podrobnejšie ustanovuje postupy na prenos indexov, na vykonanie osobitných (sezónnych) očistení a obsah správ o kvalite. Eurostat pripravil databázu a nástroje na prenos údajov s cieľom včas prijímať, overovať, spracovávať, uchovávať a rozosielať údaje o indexe nákladov prác. Tieto postupy budú doplnené a plne funkčné na jar 2005, keď uplynú posledné prechodné obdobia a všetky krajiny dodajú časové rady indexov na základe nariadenia. Eurostat zatiaľ pokračuje v prijímaní a v šírení časových radov indexov podľa nariadenia alebo časových radov predbežných indexov podľa stavu vykonávania nariadenia v členských štátoch. 5. Zhrnutie Desať členských štátov je v úplnom súlade s nariadením; štyri z nich majú ešte stále dohodnuté prechodné obdobie pre niektoré aspekty vykonávania. Pätnásť členských štátov je ešte stále v prípravnej fáze na vykonávanie nariadenia. Šesť z nich sa dohodlo na prechodných obdobiach na úplné vykonávanie nariadenia. Zvyšné opatrenia na vykonávanie nariadenia sa týkajú predovšetkým kompletného rozdelenia údajov podľa hospodárskych činností, spätných údajov a (sezónne) očistených časových radov. Včasné zostavenie indexu v 70-dňovej časovej lehote si vyžaduje aj prispôsobenie postupu zostavovania. V niektorých krajinách ešte stále prebieha proces hľadania a testovania najvhodnejších zdrojov údajov. PRÍLOHA Podrobnejšie údaje o vnútroštátnych vykonávacích činnostiach Belgicko V súčasnosti dostupné údaje od prvého štvrťroku 1996 až do štvrtého štvrťroku 2002 sa ešte úplne nezakladajú na zosúladenej metodológii. Hlavným problémom je odhad menovateľa základnej premennej, t.j počtu odpracovaných hodín. Informácie, ktoré sú dostupné v súboroch administratívnych údajov sú skôr vyjadrené ako „ekvivalenty plného pracovného času“ a nie ako počet hodín. Cieľom súčasných aktivít je dosiahnuť presnejší štvrťročný odhad odpracovaných hodín, aby sa mohli prijať postupy, ktoré viac zodpovedajú postupom používaným ostatnými členskými štátmi. Predbežné štvrťročné indexy za roky 2003 a 2004 sa v súčasnosti zostavujú. Česká republika Indexy boli pripravené striktne v súlade s právnymi predpismi. Na dosiahnutie úplného súladu je však ešte stále potrebné, aby sa vypočítal index bez odmien. Počiatočné aktivity sa už úspešne začali. V prvom štvrťroku 2003 sa do zoznamu premenných, uvádzaných v podnikovej správe, zaradila nová premenná na odmeny. Výsledky sa budú kontrolovať v porovnaní s príslušnými celoročnými údajmi z ročného zisťovania nákladov práce. Výpočet spätných údajov spred prvého štvrťroku 2003 nebude možný. Grécko Zhromažďovanie evidencie odpracovaných hodín a nákladov práce sa bude od roku 2005 zakladať na štvrťročnom výberovom zisťovaní za referenčné roky 2000 až 2004. Údaje za roky 1996-1999 by mohli vychádzať z administratívnych zdrojov (fondy sociálneho zabezpečenia) v závislosti od výsledkov práve prebiehajúcich štúdií. Španielsko Doterajšie činnosti je možné zhrnúť takto: Časové obdobie | Činnosť | 1998-1999 | Priebeh štvrťročného zisťovania nákladov práce (QLCS) | Január 2000 | Prvé zhromažďovanie údajov zo štvrťročného zisťovania nákladov práce | Marec 2002 | Odhad spätných časových radov údajov o mzdách a výplatách spojením priebehu štvrťročného zisťovania nákladov práce s údajmi z predchádzajúceho zisťovania miezd a platov | Jún 2002 | Odhad spätných údajov v prípade iných údajov o nákladoch práce | December 2002 | Zavedenie Laspeyresovho vzorca | 2003 | Štúdia a zavádzanie časových radov očistených od vplyvu počtu pracovných dní a sezónne očistených časových radov; štúdia týkajúca sa predloženia predbežných údajov v požadovanej 70-dňovej lehote, štúdia revízií | Marec 2004 | Prvé odoslanie údajov v súlade s ustanoveniami nariadenia, ale bez dodržania 70-dňovej časovej lehoty na odovzdanie | Od roku 2002 | Štúdia realizovateľnosti o začlenení NACE sekcie L | Francúzsko Napriek odchýlkam Francúzsko už posiela predbežné údaje spätne od roku 1996. Od roku 2003 Francúzsko prijalo príslušné opatrenia s cieľom koncepčne vylepšiť indexy; tieto opatrenia zahŕňajú metodologické štúdie, vývoj osobitných počítačových nástrojov a výskum o najvhodnejších zdrojoch údajov. V októbri 2004 boli informatické nástroje viac menej dokončené. Írsko Indexy budú zostavené ako súčasť nového zisťovania zameraného na celú ekonomiku s názvom Zisťovanie miezd, odpracovaných hodín a mzdových nákladov (Earnings, Hours & Employment Costs Survey – EHESC). Projekt vykonávania tohto nového zisťovania (EHESC) sa už začal. Spočiatku sa budú údaje zhromažďovať za štvrtý štvrťrok roku 2004 v NACE sekciách výroby, veľkoobchodu a maloobchodu a finančného sprostredkovania, pričom zisťovacie formuláre budú vydané v januári 2005. Ostatné NACE sekcie od C do O budú zahrnuté postupne. Zisťovanie EHECS bude prebiehať korešpondenčné, pričom sa bude výrazne podporovať odosielanie výsledkov formou elektronickej pošty. Technológia skenovania sa bude využívať na uchovávanie zaslaných dotazníkov. Írsko bude odovzdávať staré indexy, pokiaľ sa neuskutoční toto zisťovanie. Metodológia na integráciu týchto dvoch radov bude doručená v neskoršom štádiu. Cyprus Štvrťročné výberové zisťovanie s cieľom zhromaždiť údaje o odpracovaných hodinách a nákladov práce sa vytvorilo na základe osobných pohovorov v podnikoch s piatimi a viacerými zamestnancami. Skúsenosti z tohto zisťovania boli z hľadiska kvality údajov veľmi pozitívne. Avšak tento spôsob zisťovania predstavoval pre podniky veľkú záťaž a ukázalo sa, že je nákladný a náročný na čas a vedie k výraznému oneskoreniu pri zhromažďovaní, spracovávaní a príprave údajov. Z týchto dôvodov sa používanie administratívnych zdrojov zdá byť vhodnejšou alternatívou, jednak z časového hľadiska ako aj z hľadiska obmedzenia záťaže. Pri skúmaní rozličných možností sa zistilo, že najlepším dostupným zdrojom je Register sociálneho úradu. Vzhľadom k tomu, že ešte stále naráža na problémy najmä s klasifikáciou hospodárskych činností a s včasným udeľovaním nepravidelných odmien, Cyperský štatistický úrad už začal s odstraňovaním týchto dvoch slabých stránok. Odovzdanie prvých výsledkov za roky 2000-2003 sa očakáva koncom roka 2004. V súčasnosti prebiehajú štúdie zamerané na zistenie najlepšieho spôsobu výpočtu spätných údajov. Lotyšsko Údaje Lotyšska sú v súlade s nariadením. Jedinou výnimkou je to, že spätné údaje do roku 1996 ako súčasť hlavného zdroja údajov, t.j odpracované hodiny v súkromnom sektore a niektoré ďalšie informácie nie sú k dispozícii. Maďarsko Situácia v Maďarsku je v prevažnej miere v súlade s právnymi požiadavkami. Medzi výnimky patrí index, ktorý nezahŕňa odmeny, vzhľadom k tomu že chýbajú informácie o odmenách za obdobie spred roku 2002. Indexy sú založené na krátkodobých mesačných zisťovaniach, ktoré zahŕňajú všetky spoločnosti s počtom zamestnancov vyšším ako 49 a spoločnosti s počtom zamestnancov od 5 do 49 (v celom rozsahu sa pozorovali verejné inštitúcie od roku 1998) a na zisťovaniach nákladov práce v roku 2000 a 1996. Okrem toho na doplnenie údajov z primárnych zdrojov sa používa aj niekoľko ukazovateľov na odhad iných zložiek ako sú mzdy a platy. Prvá správa o kvalite bola zaslaná v septembri 2004. Poľsko Poľské údaje za prvý, druhý a tretí štvrťrok sa odovzdávajú do 70 dní v súlade s právnymi požiadavkami; avšak údaje za štvrtý štvrťrok sa odosielajú do 120 dní po referenčnom období. Metaúdaje boli zostavené podľa formátu SDDS Medzinárodného menového fondu (MMF). Príslušná správa o kvalite bola tiež dodaná. Portugalsko Portugalské indexy vychádzajú z niekoľkých zdrojov, pričom hlavným je zisťovanie „Índice de Custo do Trabalho“ (ICT). Toto zisťovanie, ktoré bolo pôvodne vytvorené na zhotovenie a zavedenie indexu ceny práce (LPI), muselo byť upravené pre potreby indexov. Doplnkové zdroje údajov boli skúmané a testované. Tieto štúdie ukázali, že vykonávanie je v súlade s nariadením 450/2003. Slovinsko Údaje Slovinska sú v súlade s nariadením. Jedinú výnimku tvorí sezónne očistenie a očistenie od vplyvu počtu pracovných dní, ktoré budú úplne k dispozícii v roku 2005. Fínsko Počas prechodného obdobia odovzdalo Fínsko Eurostatu v 70-dňovej časovej lehote časové rady indexov, ktoré nie sú v úplnom súlade s nariadením. Avšak v súčasnosti sú už metódy zhotovovania vylepšené, tak aby sa splnila podrobnosť a kvalita požadovaná nariadením a budú sa zavádzať od začiatku roka 2005. Index bude pokrývať aj aktivity verejného sektora. Spojené kráľovstvo Spojené kráľovstvo v súčasnosti predkladá predbežné časové rady, ktoré nie sú v úplnom súlade s nariadením. Na základe nariadenia sa vyhotovili nové časové rady, ktoré budú uverejnené a pravidelne odovzdávané Eurostatu od roku 2005. Spojené kráľovstvo predpokladá, že koncom roka 2004 predloží spätné časové rady za prvý štvrťrok roku 2000 v súlade s nariadením. Tie budú spojené so súčasnými predbežnými časovými radmi, čím sa dosiahne vytvorenie spätných časových radov až do prvého štvrťroku 1996.